《寿刘敬吾》
明代·释今无

五岳之峰嵩岳高，乔松千树奏云涛。月明少室清光满，风吹浑陆翠华劳。

刘君钟此奇伟气，诞生其下何雄豪。少年走马气喷薄，手弯硬弩侵星角。

材敏自能筹国计，谊高到处恣行乐。神鲲之背恒负风，灵苗种自楚王宫。

去年访我海边寺，笑声万古破洪濛。护持此地兼护我，思惟方寸凌神工。

琉璃灯下金刚眼，心开字字皆能通。已见莲花堪比玉，谁言宝地复生蓬。

从前祝者皆可量，此回通透无遮障。玉海千年与子游，龙华树看金轮上。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。